Borgere på Sjælland, Lolland, Falster og Møn vil fredag omkring frokost kunne se lavtgående kampfly i høj fart på himlen. Følg det live nedenfor.

Kan du godt lide kampfly, så kig op i dag ved frokosttid.

Der kan borgere over store dele af Sjælland, Lolland og Møn nemlig kunne se lavtflyvende F-16-kampfly på himlen. Flyene flyver i kun 300 meters højde med omkring 1000 kilometer i timen.

Helt konkret vil to kampfly flyve i 330 kilometer lang rute hen over vores område fra klokken 12.07 til klokken 12.29.

Flyene kommer ind over området fra Nordsjælland over Holbæk, og flyver ned over Vestsjælland til Vejrø til Falster, hvorfra der flyves til Lolland, videre til Falster og op over Østsjælland og Stevns før turen går over Køge Bugt til København.

Undervejs passerer flyene Monumentet for Faldne Flyvere ved Stadsgraven i København. Monumentet er rejst af Foreningen for Danske flyvere, der samme dag markerer sit 100-års jubilæum med et arrangement på Kløvermarken.

Flyvningen er samtidig en del af Roskilde Airshow, der løber af stabelen i disse dage.